Vittorio Bersezio/Le miserie 'd monsú Travet/pàgina 04
Sena terssa

Madama Travet vestia da matin e detti.

MADAMA TRAVET Cosa j'elo? Cosa j'elo?

GIACHËTTA A j'è che so marí a l'è 'n balota!... J'eu ben l'onor d'riverila (via).

TRAVET Insolent! Senssa educassion! mal prudent!... Përchè c'a l'ha un pochi d'dnè'... (a stranua).

MADAMA TRAVET Ave.

TRAVET Grassie. Ma j'eu rësponduje për le ríme. Mi i son doss... ma s'a fan tant d'feme 'ndé fora d'ij feui (a stranua doi o tre volte).

MADAMA TRAVET Cosa c'a volia?

TRAVET Ch'i deissa Marianin a so socio.

MADAMA TRAVET Che bel partí! Fomna d'un panaté...

TRAVET A l'è vera c'a l'è sgnor, ma peui. (A stranua) Bosaron! i sonne pa 'nfreidame? A l'è an causa d'côl cojeta e c'a l'ha fame sté sí an manie d'camisa. Marianin, portme 'l frach.

MADAMA TRAVET Dis, a sarà già ora ch't'vadi a l'ufissi.

TRAVET (guardand la mostra) Già c'a l'è vera... E j'eu ancora gnanca pià 'l cafè... Però mia mostra a cor d'quaicosa.

MADAMA TRAVET A va mai ben côla baraca lí

TRAVET A l'è veja com tut: ma coma c'a l'è a m'è pi cara che qualunque cosa... A l'è la mostra d'me pare...

Leteratura piemontèisa
Le miserie 'd monsú Travet
Vittorio Bersezio